b'\n_START_ARTICLE_\nAdolf 1. af Luxembourg\n_START_SECTION_\nF\xc3\xb8dsel og familie\n_START_PARAGRAPH_\nAdolf blev f\xc3\xb8dt 24. juli 1817 p\xc3\xa5 Biebrich Slot i Wiesbaden som Arveprins Adolf Wilhelm Carl August Friedrich af Nassau. Han var s\xc3\xb8n af hertug Vilhelm 1. af Nassau (1792-1839) og dennes f\xc3\xb8rste gemalinde, prinsesse Louise af Sachsen-Hildburghausen. Adolfs halvs\xc3\xb8ster, Sophie af Nassau giftede sig i 1857 med prins Oscar af Sverige og Norge, den senere kong Oscar 2. af Sverige og Norge.\n_START_SECTION_\nHertug af Nassau\n_START_PARAGRAPH_\nAdolf blev hertug af Nassau, da hans far d\xc3\xb8de i 1839. Wiesbaden var p\xc3\xa5 dette tidspunkt blevet hertugd\xc3\xb8mmets hovedstad, og Adolf fik residens i det nyopf\xc3\xb8rte byslot i 1841._NEWLINE_Han var negativt indstillet mod de nye frihedsbev\xc3\xa6gelser men blev p\xc3\xa5 trods heraf tvunget til at gennemf\xc3\xb8re reformer under Martsrevolutionen i 1848. F\xc3\xa5 \xc3\xa5r senere tilbagekaldte han dog de liberale reformer og f\xc3\xb8rte derefter en st\xc3\xa6rkt konservativ og reaktion\xc3\xa6r politik. Under Tre\xc3\xa5rskrigen mod Danmark ledte han i 1849 en brigade tyske tropper._NEWLINE_Han st\xc3\xb8ttede \xc3\x98strig i den preussisk-\xc3\xb8strigske krig i 1866. Efter \xc3\x98strigs nederlag blev Nassau annekteret af Kongeriget Preussen, og Adolf mistede dermed sin trone den 20. august 1866. Adolf var herefter kun titul\xc3\xa6r hertug af Nassau, men fik dog i 1867 8,5 millioner daler og nogle lystslotte som erstatning.\n_START_SECTION_\nI eksil\n_START_PARAGRAPH_\nI de f\xc3\xb8rste \xc3\xa5r af sit eksil rejste hertug Adolf en del. Han boede is\xc3\xa6r i Wien og i Frankfurt am Main. I 1870 k\xc3\xb8bte han jagt- og sommerslottet Hohenburg ved Lenggries i Oberbayern.\n_START_SECTION_\nStorhertug af Luxembourg\n_START_PARAGRAPH_\nI 1890 arvede Adolf storhertugd\xc3\xb8mmet Luxembourg. Frem till 1890 havde det v\xc3\xa6ret de nederlandske konger, der var storhertuger af Luxembourg. Men eftersom Luxembourg i mods\xc3\xa6tning til Nederlandene var omfattet af Saliske lov, var det ikke muligt for kvinder at arve tronen. Derfor blev det Adolf, der som n\xc3\xa6rmeste mandlige arveberettige blev storhertug, da kong Vilhelm 3. af Nederlandene d\xc3\xb8de uden mandlige arvinger den 23. november 1890._NEWLINE_Eftersom han ved sin trobestigelse allerede var 73 \xc3\xa5r gammel og kun vidste lidt om Luxembourgs forhold, overlod han det daglige regeringsarbejde til Luxembourgs premierminister siden 1888, Paul Eyschen. Dette skabte fremover pr\xc3\xa6cedens for, at storhertugen holdt sig p\xc3\xa5 afstand af det daglige politiske arbejde._NEWLINE_Storhertug Adolf d\xc3\xb8de den 17. november 1905 p\xc3\xa5 Schloss Hohenburg ved Lenggries i Oberbayern. Han blev efterfulgt som storhertug af sin eneste overlevende s\xc3\xb8n, Vilhelm. Siden 1953 har han v\xc3\xa6ret begravet i slotskirken p\xc3\xa5 Weilburg Slot.\n_START_SECTION_\n\xc3\x86gteskaber og b\xc3\xb8rn\n_START_PARAGRAPH_\nHertug Adolf af Nassau giftede sig to gange. Det var kun to af hans fem levendef\xc3\xb8dte b\xc3\xb8rn, der n\xc3\xa5ede at blive voksne. Til geng\xc3\xa6ld blev den voksne s\xc3\xb8n storhertug af Luxembourg, og den voksne datter blev storhertuginde af Baden.\n_START_SECTION_\nF\xc3\xb8rste \xc3\xa6gteskab\n_START_PARAGRAPH_\nHertug Adolf giftede sig f\xc3\xb8rste gang den 31. januar 1844 i Sankt Petersborg med storfyrstinde Elisabeth Mikhailovna af Rusland. Hun var datter af en yngre bror til kejserne Alexander 1. af Rusland og Nikolaj 1. af Rusland. I 1845 d\xc3\xb8de hun som 18-\xc3\xa5rig i barselsseng. Parrets eneste barn var en d\xc3\xb8df\xc3\xb8dt datter. Som et minde for hertuginde Elisabeth opf\xc3\xb8rte hertug Adolf en russisk-ortodoks kirke.\n_START_SECTION_\nOscar Bernadotte, greve af Wisborg\n_START_PARAGRAPH_\nI 1892 tildelte hertug Adolf sin s\xc3\xb8sters\xc3\xb8n Oscar Bernadotte den arvelige titel greve af Wisborg (egentligt comte de Wisborg). Den svenske regering tillod Oscar Bernadotte at modtage titlen som en personlig titel, men regeringen anerkendte ikke titlen._NEWLINE_Oscar Bernadotte havde i 1888 giftet sig uden tilladelse fra sin far (kong Oscar 2. af Sverige og Norge). Ved sit \xc3\xa6gteskab mistede Oscar Bernadotte titlen hertug af Gotland. Visborg Slot er en ruin af en f\xc3\xa6stning ved Visby p\xc3\xa5 Gotland._NEWLINE_Titlen comte de Wisborg er anerkendt i Luxembourg. Derimod er titlen som greve af Wisborg aldrig blevet anerkendt af det officielle Sverige. Den svenske statskalender omtalte titlens f\xc3\xb8rste b\xc3\xa6rer som OSCAR Carl August Prins Bernadotte._NEWLINE_Efter sit gifterm\xc3\xa5l i 1888 var Oscar ikke l\xc3\xa6ngere titul\xc3\xa6r arvefyrste (dvs. prins) af Sverige og Norge. Titlen som greve af Wisborg kom aldrig i statskalenderen. Oscar Bernadottes efterkommere tilh\xc3\xb8rer den ikke-introducerede adel (dvs. den ikke anerkendte udenlandske adel, der er bosat i Sverige).'